**DOM ZA STARIJE I NEMOĆNE OSOBE Osijek Drinska 10, OIB 24185131317** koji zastupa ravnatelj Vjekoslav Ćurić (u daljnjem tekstu: Naručitelj)

i

**REFLEKTOR d.o.o. Osijek Ulica bagrema 2, OIB 59537081597** kojeg zastupa ovlaštena osoba

Zvonko Plašćak (u daljnjem tekstu: Izvršitelj)

Zaključuju

**UGOVOR O NABAVI RADOVA br. 4-790/18**

**Predmet Ugovora**

**Članak 1.**

Ugovorne strane sklapaju ovaj Ugovor nakon provedenog postupka jednostavne nabave JDN-02/18 i konačne Odluke o odabiru najpovoljnije ponude broj 03-790/18 od 10.05.2018. godine.

**Članak 2.**

Predmet ugovora je izvođenje radova na plinifikaciji zgrade depadanse, a sve sukladno zahtjevima navedenim u Pozivu na dostavu ponuda i Ponudi Ponuditelja koja se smatra sastavnim dijelom ovog Ugovora.

Izvršitelj se obvezuje isporučiti potrebnu opremu na lokaciju Naručitelja i izvesti, s tim u vezi, potrebne usluge montaže, ugradnje, instalacije, testiranja i funkcionalne provjere, prema važećim standardima, normativima, zakonima i tehničkim propisima, do pune funkcije.

Izvršitelj potpisom ovog ugovora potvrđuje da je upoznat s lokacijom na kojoj će se izvoditi instalacija opreme na terenu te sa svim okolnostima koje utječu na izvršenje ugovora.

Izvršitelj se potpisom ovog ugovora odriče prava na moguće prigovore s osnova nepoznavanje uvjeta za izvršenje ugovora.

**Ugovorna cijena i način plaćanja**

**Članak 3.**

Cijena ponude iznosi **119.284,30 kn**

PDV 25% iznosi 29.821,08 kn

**Ukupna cijena ponude iznosi 149.105,38 kn**

**Članak 4.**

Cijenom su obuhvaćeni troškovi nabave, transporta do mjesta isporuke i do mjesta montaže s kompletnim servisiranjem i održavanjem te zamjenom svih rezervnih dijelova uređaja u punoj funkciji o trošku Isporučitelja u jamstvenom roku, troškovi edukacije osoblja Naručitelja i tehničkog osoblja Naručitelja za održavanje opreme sukladno uputama proizvođača, atestna dokumentacija, isporuka tehničke dokumentacije i uputstva za upotrebu na hrvatskom jeziku, te svi ostali ne spomenuti troškovi koji su nastali u svezi realizacije ovog Ugovora.

Ugovorna cijena je nepromjenjiva.

**Članak 5.**

Ugovorenu cijenu Naručitelj će platiti Izvršitelju nakon izvršenih ugovornih obveza, potpisanog primopredajnog zapisnika i ispostavljenog računa Izvršitelja, u roku od 30 dana.

Naručitelj plaćanja vrši u korist računa Izvršitelja HR 5123400091100156336.

Ukoliko Naručitelj kasni s plaćanjem, Izvršitelj ima pravo na zakonsku zateznu kamatu.

Sva plaćanja između ugovornih strana vrše se u kunama.

Izvršitelj ne smije bez suglasnosti Naručitelja svoja potraživanja prema Naručitelju, po ovom ugovoru, prenositi na treće osobe.

**Rok i način izvršenja**

**Članak 6.**

Ugovorene obveze Izvršitelj će izvršiti u roku od maksimalno 60 dana računajući od datuma potpisa ovog Ugovora.

Mjesto isporuke je Dom za starije i nemoćne osobe Osijek Drinska 10 zgrada depadanse.

**Članak 7**

Isporučitelj ima pravo na produženje roka za puštanje opreme u funkciju, u slučaju pojave prirodnih nepogoda (poplave, potresi i si.), u skladu sa mjerama utvrđenim aktima državnih tijela ili uslijed drugih promjena koje utječu na montiranje i puštanje opreme u funkciju, a koje se nisu mogle predvidjeti.

Isporučitelj je u obvezi zahtjev za produženje roka podnijeti Naručitelju u pisanom obliku najkasnije u roku od 8 dana od dana prestanka događaja zbog kojeg je bio spriječen izvršiti ugovorne obveze. Produženje roka za isporuku predmeta nabave po ovom Ugovoru dati će se u pisanom obliku Dodatkom ovom Ugovoru.

Isporučitelj i Naručitelj su suglasni da, ukoliko oprema neće biti stavljena u funkciju odmah po isporuci, odnosno ako nastupe okolnosti iz stavka 1. ovog članka, dan stupanja na snagu jamstvenog roka iz Članka 11. smatrat će se dan stavljanja opreme u punu funkciju, odnosno dan potpisivanja Zapisnika o konačnoj primopredaji.

**Članak 8.**

Predstavnici ugovornih strana sačinit će Zapisnik o primopredaji o izvršenom preuzimanju opreme i radova te ispunjenju ugovornih obveza.

Izvršitelj je dužan odmah otkloniti nedostatke utvrđene prilikom primopredaje i nadoknaditi sve troškove i štetu koji bi zbog nedostatka isporučene opreme mogli proisteći.

O naknadno utvrđenim nedostacima ili ukoliko oprema nije isporučena sukladno prihvaćenoj ponudi, Naručitelj će obavijestiti Izvršitelja i zahtijevati ponovnu isporuku u ugovorenoj kvaliteti i to u roku naznačenom u pisanoj obavijesti.

Ukoliko Izvršitelj ne isporuči opremu ugovorene kvalitete u dodatnom roku, Naručitelj će opremu vratiti, aktivirati jamstvo te raskinuti ugovor.

**Članak 9.**

Isporučitelj je dužan prilikom primopredaje predati Naručiteljui

- jamstvene listove,

- jamstvo za uredno ispunjenje ugovora-bjanko zadužnica ovjerena kod javnog bilježnika, u visini 10% cijene ugovorenih radova

- komplet tehničke dokumentacije na hrvatskom jeziku,

- popis ovlaštenih servisera s kontakt podacima,

- uputstva za upotrebu na hrvatskom jeziku

**Jamstvo**

**Članak 10.**

Izvršitelj daje jamstvo na isporučenu opremu i radove, a sve sukladno Ponudi, u roku od 2 godine od dana primopredaje radova potvrđene zapisnikom o primopredaji*.*

U tom roku će besplatno otkloniti sve neispravnosti ili kvarove koji se dogode kao posljedica neispravnosti opreme ili izvršenih usluga.

Izvršitelj će u jamstvenom roku putem servisa ovlaštenog po proizvođaču, redovno održavati i servisirati opremu te otklanjati kvarove na mjestu instalacije opreme, ukoliko je to objektivno moguće.

Izvršitelj se obvezuje u jamstvenom roku mijenjati o svom trošku, kako bi oprema bila ispravna i u funkciji, dijelove opreme za koje je proizvođač propisao da se u određenom vremenu moraju mijenjati, kao i sve druge dijelove opreme u kvaru.

Ako je zamijenjen ili bitno popravljen samo neki dio stvari, jamstveni rok počinje teći ponovno samo za taj dio.

Izvršitelj osigurava servis u RH i dolazak ovlaštenog servisa u roku od najviše 24 sati od poziva, uz pisani izvještaj o uzroku kvara i nalaz servisa.

Izvršitelj jamči da su za traženu opremu osigurani pričuvni dijelovi minimalno 7 godina nakon isporuke.

**Članak 11.**

Ugovorne strane suglasno utvrđuju da Izvršitelj nije dužan izvršiti bilo koju radnju navedenu u ovom Ugovoru u slijedećim slučajevima:

- ukoliko bi oprema bila instalirana, mijenjana ili popravljana od bilo koga izuzev ovlaštenih radnika Izvršitelja,

- ukoliko bi kvar nastao kao posljedica nepravilnog korištenja, rukovanja, skladištenja ili oštećenja;

- ukoliko bi kvar nastao kao posljedica više sile (grmljavina, poplava, požar, namjerno oštećenje opreme, neovlašteni pristup i promjena parametara, otuđenja).

Otklanjanje neispravnosti i štete nastale zbog navedenih razloga i više sile isključeno je iz obveze i jamstva, ali je Isporučitelj dužan izvršiti dodatne usluge i opremu dovesti u ispravno stanje o trošku Naručitelja.

**Jamstvo za uredno ispunjenje ugovora**

**Članak 12.**

Izvršitelj će uz potpisani Ugovor dostaviti jamstvo za uredno ispunjenje ugovora.

Jamstvo za uredno ispunjenje ugovora daje se u formi bjanko zadužnice ovjerene kod javnog bilježnika, popunjene u skladu s Pravilnikom o obliku i sadržaju bjanko zadužnice (Narodne novine, broj 115/2012 i 82/17) i Pravilniku o obliku i sadržaju zadužnice (Narodne novine, broj 115/2012i 82/17), bez uvećanja, sa zakonskim zateznim kamatama po stopi određenoj sukladno odredbi članka 29. stavka 2. Zakona o obveznim odnosima (Narodne novine, broj 35/2005, 41/2008 i 125/2011, 78/15).

Jamstvo se daje na iznos 10% vrijednosti ugovora o javnoj nabavi bez PDV-a s rokom valjanosti 15 dana nakon ispunjenja svih ugovornih obveza.

**Raskid ugovora**

**Članak 13.**

U slučaju neizvršavanja ili neurednog izvršavanja ugovornih obveza od jedne Ugovorne strane druga Ugovorna strana može jednostrano raskinuti ugovor.

Raskid Ugovora se podnosi u pisanom obliku i dostavlja preporučenom poštanskom pošiljkom Ugovornoj strani, uz poštivanje otkaznog roka koji iznosi 30 dana.

Prije raskida ovoga Ugovora, ugovorna strana koja raskida Ugovor dužna je drugu ugovornu stranu dokazivo, pisanim putem pozvati na ispunjavanje ugovornih obveza preuzetih ovim Ugovorom, te joj ostaviti dodatni primjereni rok, ne kraći od 15 dana za otklanjanje nepravilnosti koje su razlogom za raskid ovoga Ugovora.

**Članak 14.**

Naručitelj može raskinuti ovaj Ugovor u slučaju:

* ako Izvršitelj usluge ne pruža ugovorene usluge sukladno zahtjevima o razini kvalitete iz Poziva na dostavu ponuda i Ponudi, a koje se smatraju sastavnim dijelovima ovog Ugovora ili prekrši neku od svojih obveza utvrđenu Ugovorom, a što bi moglo imati za posljedicu nastanak materijalne štete za drugu ugovornu stranu,
* ako je protiv Izvršitelja otvoren stečajni postupak,
* ako Izvršitelj protiv Naručitelja poduzima radnje i aktivnosti zbog kojih Naručitelj trpi štetu i kojima se Naručitelju narušava poslovni ugled.

**Članak 15.**

Izvršitelj može raskinuti ovaj Ugovor u slučaju:

* ako Naručitelj ne izvrši plaćanje Izvršitelju za pružene usluge na način, pod uvjetima i na vrijeme kako je to utvrđenom ovim Ugovorom, a posebice ako Naručitelj ne izvrši plaćanje bilo kojeg dospjelog iznosa za pružene usluge od strane Izvršitelja, putem bilo kojeg neosporenog računa izdanog od strane Izvršitelja, u roku od 30 dana od isteka roka plaćanja, po prethodnoj opomeni,
* ako Naručitelj prekrši neku od svojih obveza utvrđenu ovim Ugovorom i prilozima ovom Ugovoru, a što bi moglo imati za posljedicu nastanak materijalne štete za Izvršitelja,
* ako Naručitelj protiv Izvršitelja poduzima radnje i aktivnosti zbog kojih Izvršitelj trpi štetu i kojima se Izvršitelju narušava poslovni ugled

Ovaj Ugovor može prestati i sporazumnim putem.

**Završne odredbe**

**Članak 16.**

Ovaj Ugovor stupa na snagu danom potpisa ugovornih strana.

Na sve što nije regulirano ovim Ugovorom, primjenjivat će se odredbe Zakona o obveznim odnosima.

**Članak 17.**

Ugovorne strane suglasno utvrđuju da su u potpunosti upoznate i da su razumjele sva prava i obveze iz ovog Ugovora, te ga u znak suglasnosti vlastoručno potpisuju.

Sve eventualne sporove koji mogu proizaći iz ovog Ugovora i u svezi s izvršavanjem ovog Ugovora, ugovorne strane rješavat će prvenstveno sporazumno, a ukoliko to nije moguće, ugovara se nadležnost stvarno nadležnog suda u Zagrebu.

**Članak 18.**

Potpisom ovog ugovora Izvršitelj potvrđuje da su podaci o nazivu i sjedištu njegove tvrtke kao i podaci o broju računa i osobi ovlaštenoj za zastupanje istovjetni s podacima upisanim u odgovarajuće javne upisnike.

**Članak 19.**

Ovaj ugovor je napisan u dva (2) istovjetna primjerka, svaki sa snagom izvornika, za svaku ugovornu stranu po jedan (1) primjerak.

U Osijeku, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZA IZVRŠITELJA ZA NARUČITELJA

Ovlaštena osoba ravnatelj

Zvonko Plašćak Vjekoslav Ćurić